open-index/open-wikipedia-markdown huggingface dataset:
B43

**B43** (alkujaan **Mark 43 -ydinpommi**) oli Yhdysvaltojen asevoimien vetypommi, joka voitiin pudottaa taktisista hävittäjä-pommittajista, rynnäkköhävittäjistä ja pommikoneista. Siinä oli säädettävä räjäytysteho (engl. *variable yield*).

Yhdysvaltain laivasto käytti asetta lentotukialuksilta nousemaan kykenevissä Douglas A-3 Skywarrior, Douglas A-4 Skyhawk ja A-5 Vigilante lentokoneissa. Ilmavoimat käyttivät sitä strategisissa pommikoneissa kuten Boeing B-47 Stratojet ja Boeing B-52 Stratofortress, sekä useimmissa muissa ydinaseita kuljettamaan pystyvissä sotilaslentokoneissa. Tämän tyypin ohjusaseita annettiin käyttöön myös NATO-liittolaisille, esim. Ison-Britannian Vickers Valiant ja Canberra lentokoneita käyttävillä laivueilla oli B43-ydinpommeja. Myös hävittäjät kuten F-16 ja F/A-18 Hornet pystyttiin aseistamaan tällä pommilla.

Aseesta oli kaksi varianttia, Mod 1 ja Mod 2; niissä kummassakin oli viisi mahdollista asetettavaa räjähdystehoa. Mallista riippuen B43:n pituus  oli 3,81&ndash;4,15 metriä. Sen suurin halkaisija oli 45&nbsp;cm ja paino vaihteli eri malleilla 935&nbsp;kg:stä 960&nbsp;kg:aan. Säädettävä räjäytysteho vaihteli 70 kilotonnista TNT:tä yhteen megatonniin.

B43 kehitettiin 1956 Los Alamos National Laboratoryssa, ja tuotanto aloitettiin 1959. Se tuli asevoimien käyttöön huhtikuussa 1961. Kaikkiaan asetta tuotettiin 2&nbsp;000 kappaletta, aina vuoteen 1965 asti. Osassa malleissa oli hidastuslaskuvarjo ohjaamassa pommin putoamista.

## Ydinaseonnettomuus
Yksi B43-ydinpommi oli osallisena ydinaseonnettomuudessa 1965, kun Douglas A-4 Skyhawk lentokone putosi mereen USS Ticonderoga (CV-14) lentotukialuksen kannelta lähellä Japanin rannikkoa. Konetta, sen pilottia, eikä mukana ollutta ydinasetta koskaan löydetty. Tipahtamispaikalla meren syvyys oli noin 4&nbsp;500 metriä. Onnettomuus salattiin, ja siitä saatiin julkista tietoa vasta 1981.

## Lähteet
Säyhtee

**Säyhtee** on kylä, joka sijaitsee Iitin länsiosassa, Päijät-Hämeen maakunnassa. Säyhteellä asuu noin 100 vakituista asukasta. Säyhteellä toimi alun perin kauppa ja kioski, mutta nykyisin lähimmät kaupat löytyvät Lahden Nastolan puolelta. Säyhteellä on kolme järveä: Kotojärvi, Selkojärvi ja Arrajärvi. Säyhteeltä on matkaa Iitin kuntakeskukseen Kausalaan 19 kilometriä, Lahden Nastolaan 11 kilometriä ja Lahteen 28 kilometriä.

## Aiheesta muualla
* Säyhtee Iitin kunnan sivuilla
Garret Ross

**Garret Ross** (s. 26. toukokuuta 1992 Dearborn Heights, Michigan, Yhdysvallat) on yhdysvaltalainen jääkiekkoilija, joka edustaa Chicago Blackhawksin organisaatiota. Blackhawks varasi hänet viidennellä kierroksella .

## Ura
Cedar Rapids RoughRiders varasi Rossin toisella kierroksella 17. pelaajana vuoden 2009 USHL:n varaustilaisuudessa. Hän kuitenkin siirtyi OHL:ään Saginaw Spiritin joukkueeseen. Ensimmäisellä kaudellaan hän pelasi 43 ottelua, joissa teki seitsemän maalia ja 11 tehopistettä. Hän pelasi myös kuusi pudotuspeliottelua ilman pisteitä. Kaudella 2010–2011 pisteitä syntyi 15. Seuraavalla kaudella Ross pelasi 60 ottelua, joissa teki 25 maalia ja 54 tehopistettä. 12 pudotuspeliottelussa hän teki kymmenen tehopistettä. Viimeisellä kaudellaan Spiritin riveissä 2012–2013 Ross oli joukkueensa toiseksi paras pistemies Eric Locken jälkeen. Lisäksi hän oli 90 pisteellään koko liigan pistepörssin seitsemännellä sijalla. Rangaistusminuutteja hänelle kertyi 114. Hän toimi viimeisen kautensa ajan varakapteenina.

Chicago Blackhawks varasi Rossin viidennellä kierroksella yhteensä 139. pelaajana .

Yhteensä neljän OHL:ssä pelatun kauden aikana Ross pelasi Saginaw Spiritissä 217 ottelua. Hän teki 82 maalia ja 88 syöttöpistettä eli yhteensä 170 tehopistettä. Pudotuspeleissä hänelle kertyi 421 rangaistusminuuttia. Ross pelasi myös 34 pudotuspeliottelua, joissa teki yhdeksän maalia ja kahdeksan syöttöpistettä. Hän sai tilastoihinsa 51 jäähyminuuttia. Viimeisen kautensa päätteeksi Ross valittiin OHL:n toiseen tähdistökentälliseen.

OHL-kauden päätyttyä Ross teki huhtikuussa kolmivuotisen tulokassopimuksen Chicago Blackhawksin kanssa. Hän siirtyi sopimuksen tehtyään loppukaudeksi Blackhawksin AHL-farmiseura Rockford IceHogsiin, jossa ehti pelata vain kaksi ottelua. Ross pelasi ensimmäisen kokonaisen ammattilaiskautensa 2013–2014, jolloin pelasi IceHogsin paidassa 74 ottelua tehden 15 maalia ja yhteensä 34 pistettä.

Kaudella 2014–2015 Ross oli joukkueensa sisäisen pistepörssin sekä maalipörssin toisella sijalla tehtyään 21 maalia ja 43 tehopistettä 69 pelaamassaan ottelussa. Lisäksi rangaistusminuutteja kertyi 100. Ross pelasi myös kahdeksan pudotuspeliottelua. Niissä hän teki kaksi maalia ja yhden syöttöpisteen.

Kauden 2015–2016 Ross aloitti kahden edelliskauden tavoin AHL:n puolella.

Maaliskuussa 2016 Rossia syytettiin seksuaalisen materiaalin luvatta jakamisesta, kun hän lähetti syytteen nostaneelle pornografisen videon toisesta, hänen joukkuetoverinsa tapailemasta, naisesta. IceHogs hyllytti Rossin tapauksen tapauksen tultua julki. Ross kuitenkin vapautettiin syytteistä videon jakamisen tapahduttua Michiganin osavaltiossa, jossa se on sallittua toisin kuin Illinoisissa. Blackhawks antoi Rossille jälleen peliluvan syytteiden kumouduttua.

## Tilastot

## Lähteet
* 
* 
* 

### Viitteet
Trivia Crack

**Trivia Crack** on Etermaxin 27. lokakuuta 2013 julkaisema tietovisamobiilipeli, jota pelataan online-tilassa muiden käyttäjien kanssa. Peli on saatavilla yli 20 eri kielelle.

Trivia Crackin tarkoituksena on saada mahdollisimman nopeasti kuusi hahmoa eri kategorioista, jotka ovat Urheilu, Historia, Taide, Viihde, Maantiede ja Tiede. Hahmoja on mahdollista saada kahdella eri tavalla; vastaamalla oikein kolmeen perättäiseen kysymykseen, jolloin on mahdollista päästä niin sanottuun kruunukysymykseen, jonka aihealueen voi valita jäljellä olevista alueista. Tähän kruunukysymykseen on mahdollista päästä myös suoraan pyöräytyslaudasta, joka sisältää kruunukysymyksen lisäksi myös jokaisen kategorian. Kruunukysymyksen sijaan pelaaja voi valita haasteen, jossa hän yrittää varastaa vastapelaajan hahmon vastaamalla oikein kuuteen satunnaiseen kysymykseen.

Jokainen peli kestää maksimissaan 25 vuoroa, mutta ensimmäisellä vuorolla ei ole mahdollista saada enempää kuin kolme hahmoa. Pelissä on myös keskustelumahdollisuus muiden pelaajien kanssa. 

Trivia Crackissa on mahdollista myös kirjoittaa, kääntää ja arvostella kysymyksiä itse pelin kysymystehtaassa.

## Kategoriat ja hahmot
Suluissa hahmon nimi.

*Urheilu (Bonzo)
*Maantiede (Tito)
*Historia (Hektor)
*Tiede (Al)
*Taide (Tina)
*Viihde (Pop)

Pelin logossa näkyvän ja pyöräytyslaudan pyörittäjänä toimivan hahmon nimi on Willy.

## Lähteet
Martti Sirola

**Martti Sirola** (s. 26. maaliskuuta 1947 Savonlinna) on suomalainen Vihdissä asuva kuvittaja, sarjakuvapiirtäjä ja kirjailija. 

Sirola sai vuonna 2018 Puupäähattu-palkinnon.

## Henkilöhistoria
Sirola syntyi Savonlinnassa, mutta asui ja kävi koulunsa Jyväskylässä. Hän valmistui Taideteollisesta korkeakoulusta kuvaamataidon opettajaksi 1972. Valmistuttuaan hän toimi taideterapeuttina Hesperian sairaalassa ja opetti taideterapiaa Helsingin sairaanhoito-oppilaitoksessa. Vihtiin hän muutti perheineen 1980.

## Taiteellinen tuotanto
Sirola on sarjakuvapiirtäjä, kuvittaja ja kirjailija. Ensimmäisen sarjakuva-albuminsa *Apassit* hän julkaisi 1974. Hölmölästä Sirola on julkaissut useita sarjakuva-albumeja. Hän on kuvittanut muun muassa Kari Vaijärven *Jukka Vihi* -teoksia, mutta myös esimerkiksi Ulla-Maija Aaltosen, Kaija Määtän, Satu Reinikaisen ja  Raija Orasen  kirjoja. 

### Omat teokset
* *Apassit*, 1974
* *Apassit - Erämaaseikkailu*, 1975
* *Apassit - Rautaparta*, 1976
* *Hölmölän väki*, 1976
* *Hölmölän akat*, 1977
* *Hölmölän arkea*, 1978
* *Hölmölän ukot*, 1980
* *Poika joka asui tynnyrissä*, 1981
* *Hölmölän kauppa*, 1982
* *Kun lasipäre tuli pirttiin*, 1983
* *Hierrekierre*, 1984 (Aku-Pekka Laakson ja Pekka Seppäsen kanssa)
* *Käikkä*, 1985
* *Härmäläiset*, 1986
* *Suruton seurakunta*, 1986
* *Hölmölässä*, 1989 (Eero Salolaa mukaellen)
* *Anakondan arvoitus*, 1991 (Kari Vaijärven kanssa)
* *Kippo, Nappo ja Kuuppa*, 1997

## Lähteet
B57

**B57** (alkujaan **Mark 57 -ydinpommi** tai **Mk-57**) oli Yhdysvaltojen asevoimien kylmän sodan aikainen taktinen ydinase. Sitä voitiin käyttää myös syvyyspommina sukellusveneiden torjunnassa.

Aseen pituus oli kolme metriä. Sen suurin halkaisija oli 37,5&nbsp;cm ja paino noin 227&nbsp;kg.

B57-ydinpommeja valmistettiin vuodesta 1963 vuoteen 1967 saakka. Se oli käytössä aina vuoteen 1993 saakka. Vielä vuonna 1992 USA:n asevoimilla ja Natolla oli 750 tavallista B57-pommia ja 800 sen syvyyspommina käytettävää varianttia. Sen korvasi B61-pommi. Kaikkiaan 3&nbsp;100 kappaletta tuotettiin. Aseesta oli kuusi erilaista muunnosta (syvyyspommiversion lisäksi).

B57 voitiin pudottaa suurimmasta osasta asevoimien ydinpommien pudottamiseen soveltuvista lentokoneista. Myös joitain helikoptereita kuten laivaston Sikorsky SH-3 Sea King voitiin käyttää.

## Aseen variantteja
* Mod 0 – 5 kilotonnia TNT:tä
* Mod 1 – 10 kilotonnia
* Mod 2 – 10 kilotonnia
* Mod 3 – 15 kilotonnia
* Mod 4 – 15 kilotonnia
* Mod 5 – 20 kilotonnia
* Laivaston käyttämä syvyyspommimalli B57-pommista korvasi Mk 101 Lulu-pommin ja siinä oli säädettävä räjähdysteho aina 10&nbsp;kT saakka.

## Lähteet
Werner Starck

**Werner Johannes Starck** (10. heinäkuuta 1856 Antrea – 4. huhtikuuta 1921 Sortavala) oli suomalainen piirilääkäri ja yksi Duodecim-seuran 12 perustajajäsenestä.

Starckin vanhemmat olivat lääketieteen tohtori, tilanomistaja, kollegiasessori Johan Wilhelm Starck (1797–1867) ja Matilda Augusta Lovisa Metén. Hän pääsi ylioppilaaksi 1874 Viipurin alkeisoppilaitoksesta ja opiskeli Helsingin yliopistossa valmistuen filosofian kandidaatiksi 1877, filosofian maisteriksi 1878, lääketieteen kandidaatiksi 1880 ja lääketieteen lisensiaatiksi 1886. Starck oli Juvan kunnanlääkärinä 1884–1887 ja oli silloin Suomen järjestyksessä toinen kunnanlääkäri. Myöhemmin hän toimi Mäntyharjun kunnanlääkärinä 1887–1889, Kankaan paperitehtaan tehtaanlääkärinä 1889-1891 ja Viipurin lääninsairaalan alilääkärinä 1891–1897. Viimeksi hän oli piirilääkärinä Sortavalassa vuodesta 1897 alkaen. Starck oli perustamassa vuonna 1881 Duodecim-seuraa. Hän oli Sortavalan kaupunginvaltuuston jäsenenä vuodesta 1903 alkaen.

Starck oli naimisissa vuodesta 1883 oopperalaulajatar ja laulunopettaja Naëmi Ingmanin (1855–1932) kanssa.

## Lähteet
B53

**B53** (myös **Mk-53**) oli Yhdysvaltojen asevoimien kylmän sodan aikainen bunkkerintuhoajaksi tarkoitettu vetypommi.

Aseen pituus oli 3,76&nbsp;metriä. Sen suurin halkaisija oli 127&nbsp;cm. Ase painoi noin 4&nbsp;010&nbsp;kg ja sen räjähdysteho oli yhdeksän megatonnia. Siitä oli kaksi eri versiota: "likainen" B53-Y1, jossa ydinräjähde oli koteloitu <sup>238</sup>U-kuoren sisään, ja "puhdas" B53-Y2, jossa kotelo ei ollut fissiiliä ainetta vaan lyijyä tai volframia.

B53-ydinpommeja valmistettiin vuodesta 1962 vuoteen 1965 saakka. Se oli käytössä aina vuoteen 1997 saakka, tosin viimeiset vuodet pelkästään varastoituna. Vuonna 1992 USA:n asevoimilla oli 50 B53-pommia varastossa. Viimeinen näistä Kuuban kriisin aikana tehdyistä aseista purettiin vasta vuonna 2011. Sen korvasi B61-pommi. Kaikkiaan 340 kappaletta tuotettiin.

Aseesta oli myös suunniteltu taistelukärki, **W53-ydinkärki**.

## Lähteet

## Aiheesta muualla
Thomas Marshburn

**Thomas Henry Marshburn** (s. 29. elokuuta 1960 Statesville, Pohjois-Carolina, Yhdysvallat) on yhdysvaltalainen astronautti. Marshburn valittiin astronauttikoulutukseen vuonna 2004 ja on osallistunut NASA:n avaruussukkulalennolle STS-127 sekä vuonna 2012 Sojuz TMA-07M -lennolle Retkikunnan 34 jäsenenä.

## Lähteet

## Aiheesta muualla
Kaarlo Nohrström

**Kaarlo (Karl) Bertel Nohrström** (3. maaliskuuta 1855 Savonlinna – 3. maaliskuuta 1903 Joensuu) oli suomalainen piirilääkäri ja yksi Duodecim-seuran 12 perustajajäsenestä. Hän toimi myös sivutoimisesti hammaslääkärinä.

Nohrströmin vanhemmat olivat kollega Johan Vilhelm Nohrström ja Klara Lovisa Olsoni. Hän pääsi ylioppilaaksi 1873 Porvoon alkeisoppilaitoksesta, opiskeli Helsingin yliopistossa ja valmistui filosofian kandidaatiksi ja filosofian maisteriksi 1877, lääketieteen kandidaatiksi 1879 ja lääketieteen lisensiaatiksi 1883. Nohrström oli Sortavalassa kaupunginlääkärinä ja yleisen sairaalan lääkärinä 1885–1893, ja hän toimi sen jälkeen piirilääkärinä Joensuussa vuodesta 1893 alkaen. Hän oli perustamassa vuonna 1881 Duodecim-seuraa. Nohrström oli mukana vuonna 1899 Suurta adressia Pietariin vieneessä lähetystössä.

Nohrström oli naimisissa vuodesta 1883 Elin Hildur Karolina Domanderin kanssa. Kaarlo Nohrströmin veli oli kamarineuvos, ylijohtaja Walter Nohrström.

## Lähteet
Albert Pfaler

**Albert Ferdinand Pfaler** (27. marraskuuta 1857 Muonio – 15. helmikuuta 1885 Tornio) oli suomalainen piirilääkäri ja yksi Duodecim-seuran 12 perustajajäsenestä.

Pfalerin vanhemmat olivat kirkkoherra, lääninrovasti Karl Ferdinand Pfaler ja Ebba Adolfina Holmström. Hän pääsi ylioppilaaksi 1876 Kuopion lyseosta, opiskeli Helsingin yliopistossa ja valmistui filosofian kandidaatiksi 1879, filosofian maisteriksi 1882, lääketieteen kandidaatiksi 1880 ja lääketieteen lisensiaatiksi 1884. Pfaler toimi vt. piirilääkärinä Torniossa. Hän oli perustamassa vuonna 1881 Duodecim-seuraa.

## Lähteet
Sampo (ohjelmointikieli)

**Sampo** on vuonna 1983 kehitetty, suomen kieleen perustuva opetuskieleksi tarkoitettu ohjelmointikieli. Sen avainsanastoon kuuluu esimerkiksi si­japäätteitä.
Kielen kehitti Syslab Ay yhdessä Oulun yliopiston kanssa ja sitä on käytetty opetuksessa Oulussa Karjasillan lukiossa.

## Esimerkkejä

Alla oleva esimerkki on otettu Mikro-lehdestä.

 MUUTTUJA ALOTUS MUUTTUJA LOPETUS 8 JONO PUHE
 ( TOIVOTAN KAIKKI TERVETULLEIKSI ) ALOTUS LLE
 ( ÄÄNESTÄKÄÄ MINUA ) LOPETUS LLE
 ( ELÄMME SUURISSA VAIKEUKSISSA ) 1 PUHE LLE
 ( TULEVAISUUS ON EPÄVARMAA ) 2 PUHE LLE
 ( MEHUA JA HILLOMUNKKEJA KAIKILLE ) 3 PUHE LLE
 ( ELÄKELÄISET KUNNIAAN ) 4 PUHE LLE
 ( NÄLKÄVYÖTÄ ON KIRISTETTÄVÄ ) 5 PUHE LLE
 ( KOTIÄIDEISSÄ ON TURVAMME ) 6 PUHE LLE
 ( LAPSILISÄT KAKSINKERTAISIKSI ) 7 PUHE LLE
 ( OPINTORAHA KYMMENKERTAISEKSI ) 8 PUHE LLE
 
 LUO : PITUUS PIKAPUHE
    ALOTUS ARVO . RIVI
    :PITUUS KERTAA 8 SATTUMA PUHE ARVO . RIVI VIELÄ?
    LOPETUS ARVO
 VALMIS

Ohjelma asettaa ensin `PUHE`-taulukkoon sekä `ALOTUS` ja `LOPETUS` -muuttujiin merkkijonoja ja määrittelee sen jälkeen `PIKAPUHE`-aliohjelman, jolla on `PITUUS`-parametri.
Aliohjelma tulostaa aloituksen, argumenttina annetun määrän satunnaisia merkkijonoja taulukosta sekä lopetuksen.

Sampoon kuuluu ydinominaisuutena tuki kilpikonnagrafiikalle. Alla oleva esimerkki esittelee tätä tukea.


```
KONNA ASEMA NÄYTÄ PINO NÄYTÄ

LUO :KOKO KAARI
    8 KERTAA :KOKO ETEEN 10 OIKEA VIELÄ?
VALMIS

LUO :KOKO TERÄLEHTI
    2 KERTAA :KOKO KAARI 8 * 10 = VASEN 180 VASEN VIELÄ?
VALMIS

LUO :KOKO KUKKA
    6 KERTAA :KOKO TERÄLEHTI 60 OIKEA VIELÄ?
VALMIS

10 KERTAA 640 SATTUMA 400 SATTUMA PAIKKA 20 SATTUMA KUKKA VIELÄ?
```


## Aiheesta muualla
* Sampon dokumentaatio ja lähdekoodi GitHubissa

## Lähteet
Raippo

**Raippo** (myös **Etu-Simola**) on kylä Lappeenrannassa. Se sijaitsee seututie 387:n eli Vaalimaantien ja Vainikkalan radan risteyksessä noin 20 kilometriä etelään kaupungin keskustasta. Raipon lähikyliin kuuluu Vaalimaantien itäpuolella oleva Simola. Yhdessä ne muodostavat Raipon–Simolan tilastoalueen, jolla oli 434 asukasta vuonna 2013.

Vuonna 1940 avattu Raipon rautatieasema muodosti uuden risteysaseman Vainikkalan radan ja Lappeenrannan radan välille. Se toimi henkilöliikenteen käytössä vuoteen 1977 asti. Simolan asemanseudun pommitus vuonna 1944 ulottui myös Raippoon. Vuosina 1948–1956 Raipossa, radan varrella, oli rikkihappotehdas. Sittemmin samalla alueella oli 30 vuoden ajan Konelan maahantuontikeskus, jonka kautta tuotiin kaikki Suomen Lada-autot. Edelleen alueella on Lappeenranta Free Zonen vapaasatama.

Lappeenrannan lähiliikenteen linja-autoreitti ulottuu Raippoon, ja kylässä käy myös kirjastoauto. Raipossa on toiminut kaksi kauppaa, mutta ne lopettivat vuosituhannen vaihteessa. Lähin peruskoulu on Simolan koulu, joka perustettiin kansakouluksi 1900-luvun alussa. Lappeen maatalousoppilaitos toimi alueella 2000-vuosikymmenen loppuun, minkä jälkeen Etelä-Karjalan koulutuskuntayhtymä myi rakennukset Lappeenpuisto-kiinteistöosakeyhtiölle. 

Raipon maastossa kilpailtiin vuoden 2016 Jukolan viesti eli Lappee-Jukola, runsaiden sateiden vallitessa seudulla. 

## Lähteet

## Aiheesta muualla

* Simolan ja lähikylien kylätoimikunta
Yuval Yaron

**Yuval Yaron** (s. 1953 Petah Tikva, Israel) on israelilaissyntyinen Yhdysvalloissa asuva viulisti, joka voitti vuonna 1975 Helsingissä kolmannen kansainvälisen Sibelius-viulukilpailun. Yaron on vuodesta 2001 hoitanut Kalifornian yliopiston musiikin laitoksen professuuria Santa Barbarassa. Sitä ennen hän opetti kaksi vuosikymmentä Indianan yliopistossa Bloomingtonissa.

Yuval Yaron esiintyi jo 16-vuotiaana israelilaisen sinfoniaorkesterin solistina. Viulistiura sai vauhtia hänen 20-vuotiaana saavuttamasta toisesta sijasta Genovan Paganini-viulukilpailussa 1973 ja kahta vuotta myöhemmin voitosta Sibelius-kilpailussa. Hän edusti Helsingissä Israelia, mutta oli jo tuolloin muuttanut Yhdysvaltoihin opiskelemaan Josef Gingoldin ja Jascha Heifetzin johdolla.

Solistiurallaan hän on soittanut kymmenien sinfoniaorkestereiden solistina erityisesti  Euroopassa, Pohjois-Amerikassa ja synnyinmaassaan Israelissa. Soolokonsertteja hän on antanut muun muassa Tel Avivissa, Chicagossa, Bostonissa, Los Angelesissa, Torontossa, Baselissa, Hannoverissa, Helsingissä ja Reykjavikissa.

Yaron on levyttänyt monia sooloviuluteoksia. Hänen arvostetuimpia levytyksiään ovat Bachin viulusarjat ja sonaatit, Eugène Ysaÿen kuusi sooloviulusonaattia sekä Baijerin radion sinfoniaorkesterin kanssa 1978 tehty konserttiäänitys Sibeliuksen viulukonsertosta, kapellimestarina Klaus Tennstedt. Hän on levyttänyt paljon myös Sibeliuksen tuotantoa viululle ja pianolle.

## Levytyksiä
**Yuval Yaron*, pianisti Rena Stipelmanin kanssa, Finnlevy 1976
**Jean Sibelius, Works for Violin and Piano*, Rena Stipelmanin kanssa, Finlandia Records 1979
**Ysaÿe: Six Sonates pour Violon seul, Op. 27*, Accord

## Lähteet

## Aiheesta muualla
*Yuval Yaronin haastattelu Helsingissä 1975, Yle Elävä arkisto 
*Yuval Yaron Allmusic-tietokannassa
Karl Adolf Hällström

**Karl Adolf Hällström** (2. huhtikuuta 1854 Liperi – 27. huhtikuuta 1919 Viipuri) oli suomalainen piirilääkäri ja yksi Duodecim-seuran 12 perustajajäsenestä.

Hällströmin vanhemmat olivat Liperin Simananniemen kartanon omistanut varatuomari, kunnallisneuvos Johan Edvard Hällström  (1821-1899) ja Thora Karolina Hällström (k. 1885). Hän pääsi ylioppilaaksi 1871 Kuopion lukiosta, opiskeli Helsingin yliopistossa ja valmistui filosofian kandidaatiksi 1876, filosofian maisteriksi 1882, lääketieteen kandidaatiksi 1879 ja lääketieteen lisensiaatiksi 1884. Hällström oli piirilääkärinä Kittilässä 1884–1890, Raahessa 1890–1893 ja Lappeenrannassa 1893-1917. Hän oli perustamassa vuonna 1881 Duodecim-seuraa. Hällström oli Lappeenrannan kaupunginvaltuuston jäsen 1898–1919 ja valtuuston puheenjohtaja 1904–1912.

Hällström oli naimisissa vuodesta 1884 Edit Sofia Kiljanderin (1860–1916) kanssa. Hällströmin veljiä olivat agronomi, koulunjohtaja ja maatalousneuvos Juhani Erkki Hällström (1865–1940), Siikakoski Oy:n ja Gustaf Cederberg & Co:n toimitusjohtaja, Joensuun piirin höyrykattiloiden ja matkustajalaivojen tarkastaja Henrik Reinhold Hällström (1866–1923) ja Viipurin lääninhallituksen ylimääräinen esittelijä, hovioikeuden asessori Ernst Edvard Hällström (1870–1955). 

## Lähteet
George E. Goodfellow

**George Emory Goodfellow** (23. joulukuuta 1855 – 7. joulukuuta 1910) oli yhdysvaltalainen lääkäri ja luonnontutkija, jota pidettiin Yhdysvaltain merkittävimpänä ampumahaavojen hoidon asiantuntijana. Toimiessaan lääkärinä Arizonan Tombstonessa, hän hoiti niin lainvalvojien kuin lainsuojattomien ampumavammoja; potilaiden joukossa olivat mm. Virgil ja Morgan Earp, jotka haavoittuivat O. K. Corralin taistelussa. Hän suoritti ensimmäisen virallisesti rekisteröidyn laparotomian potilaalle, jota oli ammuttu vatsaan. Hän oli myös ensimmäinen kirurgi, joka suoritti perineaalisen prostatektomian suurentuneen eturauhasen poistamiseksi. Hän oli edelläkävijä spinaalianestesian käytössä ja ampumahaavojen steriileissä hoitomenetelmissä. Goodfellow’ta pidetään yleisesti ensimmäisenä siviilipuolen traumakirurgina.

Lääketieteellisen uransa lisäksi Goodfellow tutki maanjäristyksiä ja julkaisi ensimmäisen kartan maanjäristyksen aiheuttamista repeämistä Pohjois-Amerikassa, haastatteli Geronimoa, tutki gilaliskojen myrkkyä ja oli mukana solmimassa rauhansopimusta Yhdysvaltain-Espanjan sodassa. Goodfellow oli myös taitava nyrkkeilijä. Opiskellessaan ensimmäistä vuotta Yhdysvaltain laivastoakatemiassa, hänestä tuli akatemian nyrkkeilymestari. Hänet kuitenkin erotettiin hakattuaan ensimmäisen laitoksessa opiskelleen afroamerikkalaisen, James H. Conyersin.

Goodfellow muutti Tombstonesta vuonna 1889 Tucsoniin, jonne hän perusti menestyksekkään praktiikan. Sieltä hän muutti vuonna 1899 San Franciscoon, jossa hän jälleen avasi praktiikan. Hän menetti praktiikkansa ja omaisuutensa San Franciscon maanjäristyksessä 1906, minkä jälkeen hän muutti takaisin Lounais-Yhdysvaltoihin, jossa hänestä tuli Southern Pacific Railroad -yhtiön ylilääkäri. Hän sairastui 1910 ja kuoli myöhemmin samana vuonna Los Angelesissa.

## Lähteet
August Hillbom

**Ernst August Hillbom** (19. marraskuuta 1853 Sääminki – 31. elokuuta 1935 Helsinki) oli suomalainen piirilääkäri ja yksi Duodecim-seuran 12 perustajajäsenestä.

Hillbomin vanhemmat olivat maanmittari Ernst August Hillbom ja Maria Lovisa Wenell. Hän pääsi ylioppilaaksi 1869 Kuopion lukiosta, opiskeli Helsingin yliopistossa ja valmistui filosofian kandidaatiksi 1875, lääketieteen kandidaatiksi 1878 ja lääketieteen lisensiaatiksi 1882. Hillbom oli Mikkelissä lääninsairaalan ja lääninvankilan lääkärinä 1891–1903 ja piirilääkärinä 1903–1915 sekä viimeksi lääninvankilan lääkärinä vuoteen 1925 saakka. Hän oli perustamassa vuonna 1881 Duodecim-seuraa. Hillbom oli Mikkelin kaupunginvaltuuston jäsen 1896–1905 ja valtuuston varapuheenjohtaja 1904–1905.

Hillbom laati yhdessä Matti Äyräpään ja Duodecim-seuraan 1885 liittyneen Fredrik Joel Pätiälän kanssa kanssa Duodecimin julkaiseman suomalais-ruotsalaisen lääketieteen 6 400 hakusanan luettelon *Duodecimin sanaluettelo Suomen lääkäreille* joka ilmestyi 1888 aikakauskirja *Duodecimin* vihkojen liitteinä. Hillbom ja Pätiälä laativat myös 1889 ilmestyneen 3 000 hakusanan ruotsalais-suomalaisen lääketieteen sanaston lisävihkon.

Hillbom oli naimisissa vuodesta 1890 Maria Charlotta Ingmanin (1865–1928) kanssa. Hillbomin poika oli professori, neurologi Eero August Hillbom (1904–1991) ja pojanpoika neurologian professori Matti Hillbom (s. 1944).

## Lähteet

## Aiheesta muualla
* Ampujaveteraani, Hakkapeliitta, 14.11.1933, nro 46, s. 13, Kansalliskirjaston digitaaliset aineistot
Nils Durchman

**Nils Gustaf Durchman** ['durkman] (3. maaliskuuta 1846 Inari – 29. kesäkuuta 1925 Helsinki) oli suomalainen piirilääkäri ja yksi Duodecim-seuran 12 perustajajäsenestä.

Durchmanin vanhemmat olivat kirkkoherra, lääninrovasti Josef Wilhelm Durchman ja Emma Charlotta Reuter. Hän pääsi ylioppilaaksi 1866 Vaasan lukiosta ja opiskeli Helsingin yliopistossa valmistuen filosofian kandidaatiksi ja maisteriksi 1877, lääketieteen kandidaatiksi 1880 ja lääketieteen lisensiaatiksi 1883. Durchman oli yksityislääkärinä Tampereella 1886–1907 ja piirilääkärinä Uudessakaarlepyyssä 1907–1922. Hän oli perustamassa vuonna 1881 Duodecim-seuraa. Durchman oli Tampereen kaupunginvaltuuston jäsenenä.

Nils Durchman oli naimisissa vuodesta 1883 Ljuba Sitkoffin (1859–1931) kanssa. Durchmanin nuorin poika Äly Rae Lemmitty Durchman (1894–1920) kuoli 7. syyskuuta 1920 Savoia S.9 -lentoveneen maahansyöksyssä Alpeilla, tämä vuosipäivä on nykyisin Suomen ilmavoimien vainajien päivä.

Insinööri, yritysjohtaja ja valtiopäivämies Johan Teodor Durchman oli Nils Durchmanin veli.

## Lähteet
Nils Johan Idman

**Nils Johan Idman** (1. marraskuuta 1781 Pälkäne – 23. lokakuuta 1851 Messukylä) oli suomalainen laamanni ja kartanonomistaja.

Idmanin vanhemmat olivat Pälkäneen kirkkoherra Gustaf Niklas Idman (1752–1807) ja Margareta Eleonora Jansson. Hän pääsi ylioppilaaksi 1795 Turussa ja opiskeli Turun akatemiassa valmistuen filosofian kandidaatiksi 1801 ja maisteriksi 1802. Hän oli auskultanttina Turun hovioikeudessa ja toimi siellä sitten ylimääräisenä notaarina 1804 ja oli Turun akatemian konsistorin ylimääräisenä amanuenssina vuodesta 1805. Idman sai varatuomarin arvon 1807.

Suomen sodan jälkeen Idman oli hallituskonseljin kamaritoimituskunnan revisiokonttorin reviisorina vuodesta 1809 ja valtiovaraintoimituskunnan apulaisesittelijäsihteerinä vuodesta 1812. Hän sai eron tästä virasta vuonna 1814 ja sai samana vuonna laamannin arvonimen. Idman omisti Hatanpään kartanon silloisen Messukylän pitäjän alueella. Vuonna 1840 Idman perusti yhdessä Taalintehtaan ruukin omistajan senaattori Carl August Ramsayn ja vuorimestari Gustaf Idestamin kanssa masuunin Tammerkosken yläjuoksulle Hatanpään kartanon omistamalle maalle. Ylöjärven Haverin kaivoksen heikkolaatuista rautamalmia käyttänyt masuuni käynnistyi 1844, mutta se osoittautui pian kannattamattomaksi ja Idman luopui hankkeesta. Ramsay myi masuunin Gustaf August Wasastjernalle, joka perusti masuunin yhteyteen vuonna 1857 konepajan, josta sai alkunsa Tampereen Pellava- ja Rautateollisuus Oy.

Idmanin yhdessä Carl Niclas Helleniuksen kanssa vuonna 1802 julkaisema väitöskirja *Muistio Linnun pesistä – Hämeessä koottujen havaintojen perusteella* on julkaistu suomennettuna vuonna 2009 kirjassa *Suomen lintutieteen synty*.

Idman oli naimisissa vuodesta 1813 Elisabet Eleonora Gardiemeisterin (k. 1873) kanssa. Heidän poikiaan olivat piirilääkäri Nils Johan Vilhelm Idman (1814–1874), Hatanpään kartanon isänsä jälkeen omistanut tilanomistaja Karl Gustaf Idman (1817–1880) ja vuorikonduktööri Fredrik Ferdinand Idman (1819–1845).

## Lähteet
Gustaf Rudolf Idman

**Gustaf Rudolf Idman** (26. syyskuuta 1857 Messukylä – 26. toukokuuta 1927 Helsinki) oli suomalainen lääkintöneuvos, valtiopäivämies ja useiden lääkärijärjestöjen vaikuttaja.

Idman kuului Idmanin sukuun. Hänen vanhempansa olivat Hatanpään kartanon omistanut senaatin kamarikirjuri Karl Gustaf Idman (1817–1880) ja Beata Sofia Gustava Mellin. Hän pääsi ylioppilaaksi 1876 Hämeenlinnan alkeisopistosta, opiskeli Helsingin yliopistossa ja valmistui filosofian kandidaatiksi 1879, filosofian maisteriksi 1882, lääketieteen kandidaatiksi 1881 ja lääketieteen lisensiaatiksi 1884. Idman oli Tampereen kaupunginlääkärinä 1887–1907 ja samanaikaisesti Nokia Oy:n, Tampellan ja Finlaysonin tehtaanlääkärinä Tampereella. Hän toimi sen jälkeen Lääkintöhallituksen lääkintöneuvoksena 1907–1915. Idman oli vuonna 1881 yksi Duodecim-seuran 12 perustajajäsenestä. Hän toimi 1900-luvun alussa sekä suomenkielisen Duodecimin että ruotsinkielisen Finska Läkaresällskapetin puheenjohtajana, ja oli vuonna 1910 Suomen Lääkäriliiton perustavan kokouksen puheenjohtaja. Samoin hän johti Suomen Tuberkuloosin Vastustamisyhdistyksen perustavaa kokousta vuonna 1907.

Idman oli porvarissäädyssä Tampereen edustaja valtiopäivillä 1894, 1897, 1899, 1900, 1904–1905 ja 1905–1906, toimien säädyn varapuhemiehenä 1904–1905. Hän edusti Suomalaista puoluetta, vaikka olikin lähtöisin ruotsinkielisestä perheestä. Vuonna 1900 hänet valittiin porvarissäätyyn Suomalaisen puolueen, Ruotsalaisen puolueen ja Työväenpuolueen yhteisenä ehdokkaana. Hän oli myös Tampereen kaupunginvaltuuston puheenjohtaja ja myöhemmin Helsingin kaupunginvaltuuston jäsen. Idman oli myös muun muassa Pohjoismaiden Yhdyspankin hallintoneuvoston jäsen, Tampereen Suomalaisen Klubin ensimmäinen puheenjohtaja ja Suomalais-Ugrilaisen Seuran perustajajäsen. Hänen aloitteestaan Lääkintöhallituksen sisäisessä kirjanpidossa siirryttiin vuonna 1912 suomen kielen käyttöön.

Idman oli naimisissa vuodesta 1885 Olga Elisabet Gustafssonin kanssa. Heidän lapsiaan olivat lähettiläs, ministeri K. G. Idman, huone- ja maustekasveista kirjoittanut tietokirjailija Anna-Maria Idman-Tigerstedt ja filosofian tohtori, pääkonsuli, suomentaja ja kirjallisuuden tutkija Niilo Idman. Pankinjohtaja Nils Idman oli Gustaf Rudolf Idmanin veli, samoin kuin lääkäri ja hammaslääkäri Gösta Idman. Isänsä kuoltua vuonna 1880 Idman omisti Hatanpään kartanon yhdessä sisarustensa kanssa, ja tuona aikana rakennettiin sen nykyinen päärakennus. Hänen nuorempi veljensä Fredrik Idman lunasti kartanon kokonaan itselleen vuonna 1903.

Idmanin mittava kasvikokoelma lahjoitettiin vuonna 1978 Tampereen luonnontieteelliselle museolle.

## Lähteet
Astorga

**Astorga** on kaupunki Leónin maakunnassa Espanjassa. Astorgan asukasluku on noin 11 300 (2016). 

Roomalaiset perustivat kaupungin vuonna 14 eaa. *Asturica Augusta* oli tärkeä hallinnollinen ja sotilaallinen keskus roomalaisajalla. 

Astorga on niin kutsutun Maragaterían pääkaupunki. Maragato-niminen etninen ryhmä, joka on mahdollisesti peräisin Saksasta, on vuosisatoja asunut Leónin maakunnan alueella. 

Kaksi merkittävää historiallista reittiä, Camino de Santiago ja Vía de la Plata (Hopeatie), yhtyvät Astorgassa.

## Kuvia

Astorga muralla JMM.JPG|Kaupunginmuuri on roomalaisajalta.
Astorga Catedral 49 by-dpc.jpg|Astorgan katedraali
Fachada del ayuntamiento de Astorga.jpg|Kaupungintalo
Palacio episcopal de Astorga.JPG|Antoni Gaudín suunnittelema piispanpalatsi.
Astorga - Iglesia de Santa Marta 1.jpg|Iglesia de Santa Marta



## Lähteet

## Aiheesta muualla
Meguru

**Meguru Film Sound** on suomalainen elokuva-alan yritys, jonka toimiala on miksaus. Yrityksen perustivat vuonna äänisuunnittelijat Peter Nordström, Pekka Karjalainen ja Olli Pärnänen, kaikki alallaan muun muassa Jusseilla palkittuja ammattilaisia. Meguru on tehnyt vain pitkiä elokuvia, ja sitä pidetään alallaan suurimpana.

Meguru päätyi yrityssaneeraukseen jouduttuaan talousvaikeuksiin Nordströmin lähes miljoonan euron kavalluksen vuoksi. Nordström ilmoittautui poliisille lokakuussa 2015 ja sai maaliskuussa 2016 kahden vuoden ja kahdeksan kuukauden vankeusrangaistuksen. Lisäksi hän sai viiden vuoden liiketoimintakiellon ja joutuu korvaamaan yritykselle aiheuttamansa vahingon 914&nbsp;000 euroa ja korot.

Meguru jatkaa toimintaansa yrityssaneerausohjelman mukaisesti, ja sen osakkaina ovat Karjalainen ja Pärnänen.

## Filmografia
* *[[Luokkakokous (vuoden 2015 elokuva)|Luokkakokous]]*, 2015
* *[[Äkkilähtö (elokuva)|Äkkilähtö]]*, 2016
* *[[Risto Räppääjä ja yöhaukka]]*, 2016

## Lähteet
Lindholmenin linnanrauniot

**Lindholmenin linnanrauniot** on entinen rakennus eteläisessä Ruotsissa Svedalan kunnassa. Se rakennettiin luultavasti 1310-luvulla, jolloin rakennettiin muitakin linnoja koko silloiseen Tanskaan. Linnalla oli tärkeä rooli keskiajalla. Margareeta I piti siellä vuonna 1395 pohjoiseurooppalaisen poliittisen tapaamisen, joka johti rauhansopimukseen ja Kalmarin unionin perustamiseen. Paikalla on tehty arkeologisia kaivauksia vuosina 1934-1935 ja 1990-luvulla. Niissä selvisi, että linna on rakennettu pääosin kolmessa vaiheessa: ensin ydintorni ympärövine puuvarustuksineen, sitten kehämuuri ja viimeisenä porttitorni länteen ja kulmatorni luoteisosaan. Kaikki muuratut osat tehtiin tiilistä. Linnan käyttö loppui 1540-luvulla, kun Malmöhus rakennettiin ja aloitti toiminnan lääninlinnana. 

## Lähteet
* Länsstyrelsen i Skåne: Lindholmen, Svedala kommun 

## Aiheesta muualla

* Svedala kommun: Lindholmens borg
Pirkko-Liisa Surojegin

**Pirkko-Liisa Surojegin** (s. 1950 Kuopio) on suomalainen kuvittaja, taidegraafikko ja kirjailija. 

## Henkilöhistoria
Surojegin  valmistui Taideteollisesta korkeakoulusta graafisen suunnittelun linjalta vuonna 1977. Hän toimi Museoviraston tutkimusavustajana vuosina 1977–1981 ja on ollut sen jälkeen vapaa taiteilija ja kuvittaja. Hänelle myönnettiin valtion ylimääräinen taiteilijaeläke vuonna 2016.

## Taiteellinen tuotanto
Surojegin on kuvittanut runsaasti erilaisia teoksia, muun muassa lasten-, tieto- ja oppikirjoja, samoin kuin Kalevalan käännöksiä ja sen suomenkielisen mukaelman *Suomen lasten Kalevala* (2003). Hän on myös julkaissut ja toimittanut itse kirjoja, kuten satukirjan Hölmölästä *Suomen lasten hölmöläissadut* (2000). 

### Omat teokset
* *Metsähiiren tanssi*, 1990
* *Maahisen viimeinen matka*, 1995
* *Suomen lasten eläinsadut*, 1997
* *Suomen lasten hölmöläissadut*, 2000

### Palkinnot
Surojeginin kuvittamat teokset on valittu Vuoden kirjavalioiksi  1986, 1987, 1995 ja 1997.

## Lähteet
Laahus

**Laahus** on Lauri Kokkosen kirjoittama näytelmä vuodelta 1958. Näytelmä kertoo turhamaisen kukkakauppiaan 50-vuotisjuhlien valmistelusta pienessä suomalaisessa kirkonkylässä. Näytelmän keskeinen jännite on kukkakauppiaan ja ujon laahuspukua valmistavan ompelijattaren välisessä suhteessa. Näytelmä oli varsinkin 1950- ja 1960-luvuilla erittäin paljon esitetty. Siitä on tehty kaksi televisiotaltiointia (1965, ohjaus Pekka Koskinen, pääosissa Sylvi Salonen ja Rauni Ikäheimo (Yle), sekä 1980, ohjaus Antti Einari Halonen, pääosissa Anja Pohjola ja Seela Sella (MTV),).

Näytelmä on käännetty myös ruotsiksi (Släpet, kääntäjä Kajsa Krook). 

## Lähteet

**Laahus. Komediaa tiistaina, keskiviikkona ja perjantaina* Jyväskylä 1958. Gummerus. 137 sivua, kuvitettu.

### Viitteet
Fredrik Joel Pätiälä

**Fredrik Joel Pätiälä** (4. joulukuuta 1863 Hauho – 27. elokuuta 1898 Helsinki) oli suomalainen lääkäri ja kirjallisuuden suomentaja.

Pätiälän vanhemmat olivat ratsutilallinen Henrik Joel Pätiälä ja Amanda Florina Vuolijoki. Hän pääsi ylioppilaaksi 1882 Hämeenlinnan normaalilyseosta ja opiskeli Helsingin yliopistossa valmistuen filosofian kandidaatiksi 1884, filosofian maisteriksi 1886, lääketieteen kandidaatiksi 1887, lääketieteen lisensiaatiksi 1891 ja lääketieteen tohtoriksi 1895. Pätiälä toimi Helsingin yleisen sairaalan sisätautiosaston apulaislääkärinä 1893–1896.

Vuonna 1885 Duodecim-seuraan liittynyt Pätiälä oli mukana laatimassa yhdessä Matti Äyräpään ja August Hillbomin kanssa Duodecimin julkaisemaa suomalais-ruotsalaista lääketieteen 6&nbsp;400 hakusanan luetteloa *Duodecimin sanaluettelo Suomen lääkäreille* joka ilmestyi 1888 aikakauskirja Duodecimin vihkojen liitteinä. Hillbom ja Pätiälä laativat myös 1889 ilmestyneen 3&nbsp;000 hakusanan ruotsalais-suomalaisen lääketieteen sanaston lisävihkon.

Pätiälä oli naimisissa vuodesta 1892 Selma Lindbergin, o.s. Åkerman kanssa.

## Teokset
* Duodecim-seuran kirjasia tarttumataudeista:
** *Tulirokosta*. Duodecim seuran kirjasia tarttumataudeista n:o 1. Helsinki 1894, 6. korj. painos 1911
** *Tuhkarokosta*. Duodecim seuran kirjasia tarttumataudeista n:o 2. Helsinki 1894
** *Pilkkukuumeesta*. Duodecim seuran kirjasia tarttumataudeista n:o 3. Helsinki 1894
** *Punataudista ja ripulista*. Duodecim seuran kirjasia tarttumataudeista n:o 5. Helsinki 1894
** *Lavantaudista*. Duodecim seuran kirjasia tarttumataudeista n:o 6. Helsinki 1894
* *Viisi luentoa tärkeimmistä taudinsyistä*. Lomakurssi-luentoja 2. Otava 1894
* *Beitäge zur Aetiologie und dem Krankheitsbilde der Hyperchlorhydrie und Hypersecretion*, Helsingin yliopiston väitöskirja. Helsingfors 1895

## Suomennokset
* Georg Moritz Ebers: *Homo sum*: romani; saksan kielestä suom. Kuusikko (E. N. Setälä, Kaarle F. Rinne, Joel Fredrik Pätiälä, K. J. Sadenius, Oskar Relander, H. F. Silander (Soveri)); suurimmaksi osaksi suom. Emil Nestor Setälä. W. Churberg'in romani-kirjasto 2 vuosikerta. Edlund, Helsinki 1881
* Georg Moritz Ebers: *Sisaret*: romaani; suom. Fredrik Joel Pätiälä ja Kaarlo Adolf Oskar Relander. Söderström, Porvoo 1883
* Octave Feuillet: *Sibylla*; ranskan kielestä suom. F. J. P. WSOY 1884
* John Stuart Blackie: *Itsekasvatuksesta: neuvoja opiskelevalle nuorisolle*. WSOY 1886
* M. Zaengerle: *Kemian alkeet*; 5 vihko; suom. F. J. Pätiälä, K. A. L. Lindelöf ja K. A. O. Relander. WSOY 1886
* A. Auvard: *Äskensyntyneen lapsen fysiologia-terveydenhoito-ravinto ja tavallisimmat taudit*; tekijän luvalla kääntänyt ja sovittanut Adolf Törngren; suom. F. J. P. WSOY 1892

## Lähteet
Riitta Uusitalo

**Riitta Uusitalo** (s. 17. huhtikuuta 1960 Helsinki) on suomalainen kuvittaja, kuvataiteilija, sarjakuvapiirtäjä ja kirjailija. 

Uusitalo opiskeli Kankaanpään taidekoulussa ja Oriveden opistossa. Hän on asunut Kajaanissa ja Jyväskylässä ja taiteellisen työskentelynsä ohella opettanut useilla eri paikkakunnilla paitsi kuvataidekouluissa, myös muun muassa sairaaloissa.
Uusitalo on kuvittanut muun muassa Eppu Nuotion teoksia ja julkaissut kuva- ja sarjakuvakirjoja sekä muita teoksia, samoin kuin työskennellyt vapaana taiteilijana.
Uusitalo on saanut Jyväskylän taiteilijaseuran tunnustuspalkinnon, Suomen sarjakuvaseuran Puupäähatun, Jyväskylän kaupungin kulttuuripalkinnon ja Lastenkulttuurin valtionpalkinnon.

Uusitalolle myönnettiin valtion ylimääräinen taiteilijaeläke vuonna 2021.

## Julkaisuja
* *Wasser! Water! Vatten! Wettä! Aqua! Apua!*, 2021
* *Sinä ajat nyt kuuttakymppiä, Ridge!*, 2021
* *Sirkku ja Pulmu ja helpot nakit*, 2015
* *Enimmäkseen single*, 2014
* *Omat koirat purevat, Nasu*, 2008
* *Armin kaverit*, 2005
* *Armi ja pingviinin päiväkoti*, 2004
* *Armi, pieni hevostyttö*, 2002
* *Jääkiekkoa... perheenemännille ja muille vasta-alkajille*, 2002 (Raija Partasen kanssa)
* *Ralliautoilua... perheenemännille ja muille vasta-alkajille*, 2002 (Raija Partasen kanssa)
* *Armi on kaksi vuotta*, 2001
* *Armi on vauva*, 2000
* *Nasun paljastuskirja*, 1999
* *Karkailevat kasvattajat*, 1998
* *Pikku opintiellä*, 1998
* *Hajamieliset haikarat, eli, Kuinka Risuset melkein saivat vauvan*, 1997
* *Grafiikkaa vaikeasti ja väärinpäin?*, 1996 (Raija Partasen kanssa)
* *Melko rankka päivä*, 1996
* *Nasun lapset*, 1996
* *Rankkaa, sanoi lääkäri*, 1996 (Kari Eskolan ja  Raimo Puustisen kanssa)
* *Hyvissä naimisissa*, 1995
* *Kesäisin aina purjehdin. Se on tylsää*, 1994
* *Hauskaa naistenpäivää, rouva Risunen*, 1993
* *Rakkaus sokaisee, Nasu!*, 1993
* *Ruutia, räminää, rakkautta*, 1987
* *Rakastakaa minua hellästi, neiti*, 1986

## Lähteet

## Aiheesta muualla
* Riitta Uusitalon kotisivut (Viitattu 25.3.2016)
Biogenesis (taideteos)

**Biogenesis** on suomalaisen kuvanveistäjä Kimmo Kaivannon suunnittelema ympäristötaideteos. Teoksen tilasi aiemmin Suomen Sokerina tunnettu Cultor Oy ja se pystytettiin vuonna 1988 Cultorin pääkonttorin sisäpihalle Kyllikinportti 2:een Helsingin Länsi-Pasilaan.

Biogenesis on 12 metriä korkea ja sen materiaalit ovat maalattu teräs ja pronssi. Veistoksen elämän alkua kuvaava nimi viittaa yhtiön historiaan sokerintuottajana ja tulevaisuuteen biotekniikan alan yrityksenä eli sokerin osaan fotosynteesissä ja uuden elämän syntymisessä. Viittauksena Cultorin tulevaisuuteen biotekniikkayrityksenä veistoksen sanoma on, etteivät uusi teknologia ja orgaaninen luonto ole keskenään ristiriidassa. Teoksen muodon lähtökohtana on nähty kerrannaiset lepattavat liekit. Toisaalta siinä voidaan nähdä myös sokeripihdit.

Tanskalainen Danisco AG osti Cultorin vuonna 1999 ja yhtiön pääkonttori muutti Espoon Keilaniemeen Keilaranta 9:ään. Biogenesis pystytettiin uudelleen uusien toimitilojen vierelle Keilaniemen kärkeen vuonna 1999 ja se sai myös uuden värityksen.

## Lähteet
Biogenesis

**Biogenesis** viittaa seuraaviin:

* *[[Biogenesis (albumi)|Biogenesis]]*, Omnihility-yhtyeen musiikkialbumi
* Biogenesis, Kimmo Kaivannon ympäristötaideteos
Karl Johan Sadenius

**Karl Johan Sadenius** (15. maaliskuuta 1864 Sahalahti – 13. elokuuta 1919 Tampere) oli suomalainen Tampereen lyseon rehtori ja kirjallisuuden suomentaja.

Sadeniuksen vanhemmat olivat rovasti Karl Alfred Sadenius (1830–1913) ja Lovisa Amanda Blom. Hän pääsi ylioppilaaksi 1882 Hämeenlinnan normaalilyseosta ja opiskeli Helsingin yliopistossa valmistuen filosofian kandidaatiksi 1888 ja filosofian maisteriksi 1890. Sadenius toimi Tampereen suomalaisen reaalilyseon saksan ja suomen kielen kollegana vuodesta 1893 alkaen ja hän oli myös koulun rehtorina.

Sadenius oli naimisissa vuodesta 1902 Nanny Gertrud Simeliuksen kanssa. Heidän poikansa oli Nykysuomen sanakirjan päätoimittaja ja suomen kielen dosentti Matti Sadeniemi,

## Toimitustöitä
* *Tampereen lyseo : Kertomus lukuvuodesta 1915-1916*. Tampere 1916
* *Tampereen lyseo : Kertomus lukuvuodesta 1917-1918*. Tampere 1918

## Suomennoksia
* Georg Moritz Ebers : *Homo sum* : romani ; saksan kielestä suom. Kuusikko (E. N. Setälä, Kaarle F. Rinne, Fredrik Joel Pätiälä, K. J. Sadenius, Oskar Relander, H. F. Silander (Soveri)) ; suurimmaksi osaksi suom. Emil Nestor Setälä. W. Churberg'in romani-kirjasto 2 vuosikerta. Edlund, Helsinki 1881

## Lähteet
Jan Němec

**Jan Němec** (12. heinäkuuta 1936 Praha, Tšekkoslovakia – 18. maaliskuuta 2016 Praha, Tšekki) oli tšekkiläinen elokuvaohjaaja, joka kuului Tšekkoslovakian uuden aallon merkittäviin ohjaajiin.

Němec opiskeli Prahan elokuvakoulussa FAMU:ssa ja valmistui 1960. Hän oli uuden aallon ohjaajista kokeilunhaluisin ja pyrki kohti "puhdasta elokuvaa", joka ei perustuisi teatterin keinoihin. Hän ehti tehdä kolme ohjausta ennen kuin sensuuriviranomaiset katkaisivat hänen uransa.

Němecin ensimmäinen elokuva oli holokaustiaiheinen *[[Yön timantit]]* (1964), toinen *[[Juhlavieraat]]* (1966), joka teki pilkkaa totalitarismista, ja kolmas surrealistinen *[[Rakkauden marttyyrit]]* (1967). Viimeisen elokuvan jälkeen Němecillä oli lupa tehdä työtä vain television parissa.

Němecin kuuluisa dokumentti *[[Oratorio for Prague]]* (1968) on osittain salaa kuvattu tilanteessa, jossa Varsovan liitto Neuvostoliiton johdolla oli miehittänyt maan ja Prahan keväänä tunnettu vaihe päättyi. Němec salakuljetti elokuvan maasta, ja sitä esitettiin eri puolilla lännen elokuvafestivaaleilla. 

Němecin ei sallittu enää jatkaa työntekoa, ja hän pakeni 1974 Ranskaan ja myöhemmin Yhdysvaltoihin. Hän palasi kotimaahan 1989 ja opetti FAMU:ssa.

## Lähteet

## Aiheesta muualla
* Czech Film: Jan Nemec's post-1989 films 
* Interview with Němec
Francesca Michielin

**Francesca Michielin** (s. 25. helmikuuta 1995) on italialainen laulaja. Hän edusti Italiaa vuoden 2016 Eurovision laulukilpailussa kappaleella ”No Degree of Separation”. Aiemmin samana vuonna hän sijoittui San Remon musiikkifestivaaleilla toiseksi kappaleen italiankielisellä versiolla ”Nessun grado di separazione”.

16-vuotiaana Michielin voitti Italian X Factor -laulukilpailun. Hänen singleään *Distratto* myytiin tuplaplatinaan oikeuttava määrä. 
ja myöhemmin vuonna 2012 hän julkaisi ensimmäisen albuminsa *Riflessi Di Me*, jota edelsi single *Sola*. Samaisena vuonna (2014), Michielin julkaisi kappaleen *Amazing* italialaiseen versioon The Amazing Spider-Man- elokuvasta.

Vuonna 2015, Michielin julkaisi toisen albuminsa, *Di20* ja tammikuussa 2016, Michielin aloitti konserttikiertueen, nimeltä "Nice to Meet You". Jälkeen osallistumisensa Eurovision laulukilpailuun, hän julkaisi Di20are-albumin, joka oli päivitetty versio albumista Di20. Di20are sisälsi San Remo-kappaleen *Nessun grado di separazione*, *È con te*, *Nice to Meet You* ja *Tutto è magnifico*. 

Heinäkuussa 2017 Michielin julkaisi uuden singlen, nimeltään *Vulcano* ja saman vuoden lokakuussa hän ilmoitti, että kolmas albumi julkaistaan 12. tammikuuta 2018. Hän lähti kiertueelle keväällä 2018.

## Lähteet

## Aiheesta muualla
Zhangye

**Zhangye** () on prefektuuritason kaupunki Kiinan Gansun maakunnan keskilänsiosassa. Kaupungin pinta-ala on 39&nbsp;437 neliökilometriä ja väkiluku noin 1,2 miljoonaa (2010). Kaupungin keskusta sijaitsee linnuntietä noin 440 kilometriä maakunnan pääkaupunki Lanzhousta luoteeseen.

## Historia
Kaupunki tunnettiin aikoinaan myös nimenä **Ganzhou** (eri paikka kuin samanniminen kaupunki Jiangxin maakunnassa). Nimi säilytetään kaupungin hallintopaikkana olevan Ganzhoun kaupunkipiirin nimessä. Maakunnan nimi *Gansu* on yhdyssana kahden kaupungin nimistä: **Gan**zhou ja **Su**zhou (nykyään Jiuquan). Marco Polon matkat -kirjassa kaupungin nimen muoto on *Campichu*. Mannerheimin matkapäiväkirjan suomennoksessa paikannimen muoto on **Kanchou**. Hän kävi täällä ja lähiseudulla Aasian matkallaan 19.12.1907 - 6.1.1908.

## Hallinnollinen jako
Piirikuntatasolla Zhangye jaetaan yhteen kaupunkipiiriin, neljään piirikuntaan ja yhteen autonomiseen piirikuntaan.

## Galleria

Kuva:Zhangye Railway Station 2014.01.02 17-40-13.jpg|Zhangyen rautatieasema.
Kuva:Zhangye Ganzhou Chengqiang 2014.01.02 14-03-44.jpg|Ganzhoun vanha kaupunginmuuri.
Kuva:Dafosi - This hall contains the largest reclining wooden Bhudda in China.JPG|Dafo-temppeli, jossa on suurin makuuasennolla oleva buddhan patsas Kiinassa.
Kuva:Zhangye Wanshou Si 2014.01.02 11-25-58.jpg|Wanshou-temppeli ja sen puupagodi.
Kuva:Matisi Gisela-Brantl 18.JPG|Matisi-luolat Sunanin autonomisessa piirikunnassa.
Kuva:甘肃明长城.JPG|Ming-dynastian aikoina rakennettu Kiinan muuri Shandanin piirikunnassa.
Kuva:Town of Ganzhou Surrounded by a City Wall with Four Gates. Gansu Province, China, 1875 WDL2080.png|Ganzhou vuonna 1875.


## Lähteet

## Aiheesta muualla
Duodecim-seuran kirjasia tarttumataudeista

**Duodecim-seuran kirjasia tarttumataudeista** on Duodecim-seuran vuosina 1894–1912 julkaisemia muutaman sivun laajuisia lehtisiä tärkeimmistä tartuntataudeista.

* Fredrik Joel Pätiälä *Tulirokosta*. Helsinki: KS, 1898, 6. korj. painos 1911. – (Duodecim seuran kirjasia tarttumataudeista; 1.).
* F. J. Pätiälä *Tuhkarokosta*. Helsinki: Duodecim seura, 1907. – (Duodecim seuran kirjasia tarttumataudeista; n:o 2.).
* Fredrik Joel Pätiälä *Pilkkukuumeesta*. Helsinki: Duodecim seura, 1894. – (Duodecim seuran kirjasia tarttumataudeista; n:o 3.).
* Karl Konrad Relander *Isosta rokosta*. Helsinki: Duodecim seura, 1894. – (Duodecim seuran kirjasia tarttumataudeista; 4.).
** Konrad Relander *Isostarokosta ja rokotuksesta*. Helsinki: Duodecim-seura, 1912. – (Duodecim-seuran kirjasia tarttumataudeista; n:o 4.). (uusi nimi)
* Fredrik Joel Pätiälä *Punataudista ja ripulista*. Helsinki: Duodecim seura, 1894. – (Duodecim seuran kirjasia tarttumataudeista; n:o 5.).
* F. J. Pätiälä *Lavantaudista*. Helsinki: Duodecim seura, 1907. – (Duodecim seuran kirjasia tarttumataudeista; n:o 6.).
* W. Pipping *Kurkkumätä ja kuristustauti*. Helsinki: Duodecim-seura, 1911. – (Duodecim-seuran kirjasia tarttumataudeista; n:o 7.).
* Alfred Rikhard Lindholm *Hinkuyskästä*. Helsinki: KS, 1897. – (Duodecim seuran kirjasia tarttumataudeista; 8.).

## Lähteet
Kaarle F. Rinne

**Kaarle Fredrik Rinne** (14. kesäkuuta 1863 Huittinen – 22. kesäkuuta 1923 Sääksmäki) oli suomalainen filosofian maisteri, tilanomistaja ja kirjallisuuden suomentaja.

Rinteen vanhemmat olivat talollinen Fredrik Jutikkala, ent. Takkula ja Justina Serafia Birkman-Tavela. Hän pääsi ylioppilaaksi 1882 Hämeenlinnan normaalilyseosta ja opiskeli Helsingin yliopistossa valmistuen filosofian kandidaatiksi 1887 ja filosofian maisteriksi 1890. Rinteen isä Fredrik Jutikkala osti vuonna 1872 pakkohuutokaupassa Jutikkalan kartanon Sääksmäeltä ja Rinne omisti kartanon isänsä jälkeen vuodesta 1898 alkaen toimittuaan sitä ennen suomen kielen opettajana helsinkiläisissä oppikouluissa.

Kaarle F. Rinne oli naimisissa vuodesta 1893 opettaja Hilma Maria Hagelbergin (1869–1948) kanssa. Heidän poikiaan olivat Jutikkalan kartanon isänsä jälkeen 1923–1979 omistanut lakitieteen kandidaatti Ossian Rinne ja historiantutkija, akateemikko Eino Jutikkala (vuoteen 1931 Rinne). Tytär Elsa Maria Rinne oli naimisissa kirjallisuudentutkija J. V. Lehtosen kanssa.

## Suomennoksia
* Georg Moritz Ebers : *Homo sum* : romani ; saksan kielestä suom. Kuusikko (E. N. Setälä, Kaarle F. Rinne, Fredrik Joel Pätiälä, K. J. Sadenius, Oskar Relander, H. F. Silander (Soveri)) ; suurimmaksi osaksi suom. Emil Nestor Setälä. W. Churberg'in romani-kirjasto 2 vuosikerta. Edlund, Helsinki 1881
* Hermann Sudermann : *Surutar* ; suom. Kaarle F. Rinne. Otava, Kuopio 1892

## Lähteet
Teille vai meille?

**Teille vai meille?** on punkyhtye Ripsipiirakan toinen studioalbumi, joka julkaistiin vuonna 2004 levymerkillä Universal Music. Se nousi Suomen virallisen listan sijalle 7.

## Kappaleet
#
#
#
#
#
#
#
#
#
#
#
#

+

* 

## Kokoonpano
* Jukka Tanskanen – laulu, kitara
* Olli Salonen – kitara, taustalaulu
* Hannu Kiviluoto – bassokitara
* Mika Enrold – rummut

### Vierailevat muusikot
* Janne Saksa – taustalaulu, kosketinsoitin, lyömäsoittimet
* Katri – laulu (kappale 11)
* Ilmari Pohjola, Marko Portin & Verneri Pohjola – puhallinsoittimet (kappale 11)
* Antti Lehtinen – soitinnus

### Tuotanto
* Janne Saksa – tuottaja, äänittäjä, miksaaja
* Mika Jussila – masteroija
* Petteri Laakso – valokuvat
* Pihvi – kannet
* Joel Melasniemi – design (ripsigrammi)

## Aiheesta muualla
* ''Teille vai meille?'' discogs.com -sivustolla

## Lähteet